Zagorela je hala nekdanje Lisce na Senovem
Požar je uničil pločevinasto streho in ostrešje

Požar je zajel osrednji del ostrešja proizvodne hale nekdanje LIsce, kamor se je nameravalo preseliti podjetje Grapak iz Krškega. Zato so v hali v teh dneh potekala obnovitvena dela, tudi popravilo strehe, ki so po neuradnih podatkih verjetno tudi botrovala požaru.

Danes nekaj po 13. uri je zagorel del ostrešja proizvodne hale nekdanje Lisce na Senovem, kamor se je v teh dneh nameravalo preseliti podjetje Grapak iz Krškega. Požar so pogasili in ga omejili, uradno o vzroku požara še ni nič znanega, neuradno pa se govori, da je do njega prišlo, ker so popravljali streho. Kakšna škoda je nastala še ne vedo, ob tem pa ni bil nihče poškodovan, saj selitev proizvodnje še ni bila dokončana.
Bojan Naraglav, vodja izmene Poklicne gasilske enote Krško je o intervenciji povedal: »Mi smo se takoj aktivirali s sedmimi poklicnimi gasilci. Na kraj požara smo prišli s štirimi vozili. Ogenj je zajel sredinski del ostrešja, ki je bil že v plamenih, zato smo takoj pristopili k gašenju in aktivirali še sosednja gasilska društva in ostale naše člane, tako da je bilo na požaru 14 poklicnih in 16 prostovoljnih gasilcev iz treh gasilskih društev PGD Senovo, Krško in Stranje.«
Več o vzrokih požara naj bi bilo znano jutri, ko bo bolj jasno kakšna škoda je ob tem nastala. Kot so sporočili iz Centra za obveščanje je zagorelo ostrešje in strop proizvodne hale objekta v izmeri 800 kvadratnih metrov. Dodali so še: »Gasilci so zavarovali kraj dogodka, odprli streho objekta, pogasili požar in s termo kamero pregledali celoten objekt. Dežurni delavec Elektro Celja je odklopili elektriko na objektu. Na gasilski straži so ostali gasilci PGD Senovo.«

